Viðreisn Alþingis - nýtt lýðveldi!

Það gladdi mig sannarlega að heyra minn gamla læriföður og meistara Njörð P. Njarðvík orða með svo skýrum hætti hugmynd sem hefur verið að þróast í mínu eigin hugskoti - og trúlega ýmissa annarra undanfarið - um nýtt lýðveldi og viðreisn Alþingis Íslendinga. Sjónarmið Njarðar hafa komið fram í blaðaskrifum hans og nú síðast í útvarpinu í gær og svo Silfri Egils í dag.

Eins og Njörður bendir réttilega á er Alþingi Íslendinga orðin áhrifalítil afgreiðslustofnun fyrir framkvæmdavaldið - ráðherrana - sem sitja í öndvegi þingsalar eins og konungshirð frammi fyrir þingliðinu. Forseti Alþingis er áhrifalaus virðingarstaða þess sem misst hefur af ráðherrastól - nokkurskonar uppbótarsæti.

Á Íslandi er nefnilega ekki virkt lýðræði í reynd - hér ríki þingræði (fulltrúalýðræði) sem í rauninni er ekkert annað en ráðherraræði. Og framkvæmdavaldið - ráðherrarnir - eru á sama tíma starfandi þingmenn. Engin skil eru á milli framkvæmdavalds og löggjafa. Þessu þarf að breyta.

Þingmenn sjálfir eru að vasast í ýmsu meðfram þingstörfum - sitja jafnvel í ráðum og nefndum úti í samfélaginu, stýra stórum hagsmunasamtökum o.s. frv. sem er að sjálfsögðu óeðlilegt.

Nýtt lýðveldi er sennilega lausnarorðið sem við þurfum. Hugmyndin felur í sér að þingið verði leyst upp og mynduð neyðarstjórn. Það gæti verið utanþingsstjórn eða einhverskonar útfærsla á þjóðstjórn eða stjórnlagaþingi í samræmi við núgildandi stjórnarskrá. En þessu mannvali yrði falið að semja nýja stjórnarskrá sem kosið yrði eftir í næstu þingkosningum.

Þessi hugmynd er svo sannarlega þess virði að hún sé tekin til alvarlegrar athugunar - hún er ekki fordæmalaus, eins og Njörður benti á. Frakkar hafa gert þetta fimm sinnum, síðast þegar DeGaulle komst til valda.

Hugmyndin um nýtt lýðveldi og viðreisn Alþingis kemur eins og ferskur andblær inn í það daunilla kreppuástand sem nú ríkir í samfélaginu og innra með þjóðinni. Ástand sem svo sannarlega gæti orðið farvegur fyrir lýðskrumara og æsingafólk sem ekki sést fyrir en gæti sem best notfært sér bágindi þjóðarinnar eins og á stendur til að skara eld að köku eigin hagsmuna.

Nei, við þurfum nýjar leikreglur. Nýtt upphaf: Endurreisum Alþingi á nýjum grunni - stofnum nýtt lýðveldi!

-----------------------------

PS: Þessa fallegu fánamynd fékk ég lánaða á síðu Álfheiðar Ólafsdóttur myndlistarkonu.

Fyrri ummæli:
Heyr, heyr. Engin önnur leið virðist fær til að vekja traust almennings á stjórmálafólki og þá sérstaklega ríkisstjórn en að almenningur fái að hafa bein áhrif á það hverjir fái að sitja þing og hverjir ekki. Við verðum að fá að kjósa um persónur en ekki flokka, þannig að hver og einn eigi sinn þingmann og tengist honum.

Hvernig á að koma málinu á framkvæmdastig ? Það er ljóst að núverandi valdhafar , klíkur stjórnmálaflokkanna - láta valdið sér ekki úr greipum ganga. Er nema eitt í stöðunni ?

- Að hér myndist breiðfylking sem hefur þetta markmið- Nýtt lýðveldi og nýja stjórnarskrá . Og bjóði fram í næstu kosningum og með þetta eina stefnumál ?

Sigri þessi breiðfylking er eftirleikurinn að hér sitji , að kosningum loknum, bráðabrigðastjórn , meðan ný stjórnarskrá er samin . Síðan verði kosið um hana og að því loknu tekur nýtt lýðveldi við stjórn landsins. Ný og traust framtíð.

Nú er allt í raun hrunið hjá okkur , efnahagurinn, peninga og gjaldeyrismál- lýðræði- hrakandi siðferði . Í raun ónýtt þjóðfélag. Hver vill þetta ástand áfram ?

Er nokkuð annað en að hefjast handa við undirbúning málsins ?

||

Er á sömu hugsunarbrautinni kv gb

||

Heyr, heyr.. tek 100% undir þessa skoðun, sem að mínu mati er eina sjáanlega alvöru lausnin til þess að landið fái ábyrga ríkisstjórn sem hægt er að treysta til þess að reka landið með hagsmuni lands og þegna þess samhliða.

||

Kveikti vonarneista í brjósti mér. Svei mér þá, ég var orðin alvarlega döpur.

||

Er búinn að brjóta heilann um þetta lengi og tökum nú öll höndum saman. Gerum eitthvað raunverulegt, að minnsta kosti fyrir börnin okkar.

||

Hver er rómantískastur:
Ólína Þorvarðardóttir,
Ómar Ragnarsson,
Gigliola Cinquetti.

||

Einmitt - þessi ádrepa frá Nirði kemur eins og ferskur blær í byrjun janúar!

Það væri óskandi að fólk færi nú að skynja á allt litrófið í stað þess að horfa á þjóðfélagið með rauðum, bláum, grænum eða bleikum Flokksgleraugum!

||

Sá þetta ekki enn, hef lesið það sem að Njörður hefur skrifað og þekki mjög marga sem eru að hugsa hið sama. Þurfum að stofna samtök utan um þetta, sá sem hefur frumkvæðið má gjarnan hafa samband við mig. Annars verð ég bara að gera þetta sjálfur. Verðum að hætta þessu pukri útí horni og ganga í þetta. phenryAThi.is

||

Loksins fær hugmyndin hljómgrunn, sýnir að loksins sjáum við hvað er á seyði og hve illa fer ef við, almennir borgarar, grípum ekki inn í.

áfram með nýja stjórnarskrá

||

Hef lengi verið þeirra skoðunar að það þyrfti að vera skýrari mörk á milli löggafarvalds og framkvæmdavalds ,að það væri ekki skynsamlegt að sá sem væri ráðherra væri jafnframt þingmaður en nú er lag að breyta þessu og nú þarf að taka höndum saman um að stofna nýtt lýðveldi þar sem þjóðin hefur meira að segja um sín málefni en hingað til hefur verið ,hendum gömlu dönsku stjórnarskránni út í hafsauga og búum til nýja sem hæfir okkar þjóð .Njörður P.Njarðvík kom þessu mjög vel til skila hvaða hugmyndir hann telur að eigi að koma til framkvæmda .

||

Tek undir þessa hugmynd.

Getum við ekki gert þetta strax?

Hvernig eru lögin, getum við ekki safnað undirskriftum og þá meina ég að gera það almennilega, fá m.a. alla atvinnulausa til að renna yfir alla þjóðskránna og það verða ALLIR spurðir hvort þeir vilji skrifa undir.

Með góðri skipulagningu tæki þetta varla langan tíma.

Getur svo forsetinn okkar ekki leyst upp þingið og fengið háskólann og ASÍ og fleiri til að nefna menn í neyðarstjórn og við semjum nýtt lýðveldi?

Ef lögin leyfa þetta, er þá eftir einhverju að bíða?

Drífum í þessu og rífum þessa þjóð upp, hún á betra skilið!

||

Frábært! Ég held að í dag hafi orðið þáttaskil.

Nafn á framboðið --- Nýtt lýðveldi.

Þú ert góð Ólína. kv.

||

Það er nú bara þannig Ólína að um allt land eru hluthafar í flokkunum og sama hvað verður gert, við kjósum öll aftur okkar flokka eða næstum öll.

Best væri að fá að kjósa fólk ekki flokka, þannig yrði mest endurnýjunin og eigendafélög ættu þanneiginn að líða undir lok, enn vittu til þú kýst Ingibjörgu Sólrúnu aftur þó svo að hún hangi á spenanum hafandi ærnar ástæður til að slíta smstarfinu við sjálfstæðisflokkinn sem ég kýs aftur.

Ef okkur ekki tekst að koma því svofyrir fyrir næstu kosningar að fólk verði kosið en ekki flokkar þá ættum við í það minnsta að taka þátt í prófkjörum og burtu með allt það drasl sem skipaði 10 efstu sæti flokkana um síðustu kosningar, allt þetta dót er svo innvinklað í sukkið annaðhvort beint eða með þögninni, ég hef haldið því fram að í það minnsta 80% af þeim þingmönnum sem nú sitja Alþingi séu einstaklingar sem geta ekki með góðu móti skitið því að svo séu margar hendur uppí rassgatinu á þeim og þau 20% sem eftir eru geta það ekki án hjálpar.

||

Núna er tækifæri til að gera eitthvað gáfulegt og ég mæli með þessum hugmyndum þínum Ólína.

Myndum þrísting á Ólaf að senda þingmenn heim og mynda utanþingsstjórn og kjósum svo að nýju eftir að hún hefur komið á einhverju skikki og þá er tækifæri til að annaðhvort breyta þannig að við kjósum fólk og eða í það minnsta út með 10 efstu af öllum listum síðustu kosninga.

||

Það þarf að mynda þrýsting á að Geir myndi segja af sér og að Alþingi yrði rofið ,

Þá myndi kominn su staða upp að Ólafur myndi skipa þjóðstjórn og/eða neyðarstjórn sem fara myndi með völd og semja nýja stjórnarskrá sem borinn yrði undir þjóðinna sem fyrst .

í stjórnarskranni er fjallað um kosningarnar en breyta þyrfti þeim í þa´átt að kosið yrði um fólk enn ekki flokka en það eru nokkrar leiðir til þess ,finnska leiðinn svokallaða er athygliverð .þ.e. að kosið yrði um flokka en fólkið sjálft myndi raða í sæti.Írska leiðinn er frjálsari en um leið flóknari.

en það mætti byrja með því að hefja undirskriftarlista um að Alþingi yrði rofið og að Forsetinn myndi skipa neyðarstjórn ,utanþingstjórn .

||

Í 64 ár hefur verið reynt að breyta þessari dönsku stjórnarskrá- án árangurs.

Stjórnmálaflokkarnir (valdaflokkarnir) hafa reynst hinn stóri þröskuldur- Hagsmunir þeirra hafa reynst ofar hagsmunum þjóðarinnar- fólksins í landinu. Þannig að með stjórnmálaflokkana við að gera þessa breytingu - Nýtt lýðveldi- nýja stjórnarskrá- bara gleyma því.

Samtök um þetta eina mál að koma þessu í kring sýnist eina vonin- ekki sem stjórnmálaflokkur- heldur samtök fyrir þessa einu breytingu- síðan taka stjórnmálflokkarnir við- en við gjörbreyttar aðstæður- lýðræði.

||

Ég hef aldrei sett athugasemd á blogg áður, en það var svo margt sem Njörður benti á sem ég sjálfur hef verið að hugsa um, sérstaklega þrískiptingu valdsins sem ekki hefur virkað og einnig að fækka alþingismönnum og hækka laun þeirra, einnig að alþingismenn séu ekki ráðherrar, ég hef aldrei skilið það. Það er vonandi að eitthvað gerist loksins og nú er að sjá hvort einn eða fleiri stjórnmálaflokkar taki við sér.

Kær kveðja,

||

Ókey krakkar þá myndum við samtök og bjóðum fram með þetta eina málefni að breyta þessum lögum og efna til kosninga.

||

Við þurfum að boða til stjórnlagaþings og semja nýja stjórnskipan - nýtt upphaf. - En þó alls ekki þannig að þing og framkvæmdavald væri hlekkjað saman með því að gera forseta þingsins að oddvita framkvæmdavaldsins líka eins og Njörður vill.

Ég fjalla um þetta hér: &#132;Annað lýðveldið Ísland&#147; óhjákvæmileg nauðsyn

Kv Helgi J H

||

Allt gott kemur annað hvort frá Guði eða útlöndum, einnig stjórnarskráin:
Björg Thorarensen, prófessor í lögum, um stjórnarskrána frá 1874, sem núgildandi Stjórnarskrá Íslands byggist á:
"Ljóst er að ýmis frelsisréttindi áttu ekki mikinn stuðning meðal íslenskra þingmanna og var tillögum um ýmis mannréttindi tekið af tortryggni, enda aðstæður hér að mörgu leyti frábrugðnar því umhverfi sem frelsiskröfur borgarastéttar í dönsku samfélagi spruttu úr.
Sérstök mótstaða var hér á landi við atvinnufrelsið, enda var það talið höggva að undirstöðum hins fábreytta íslenska bændasamfélags þar sem gildandi voru strangar reglur um vistarbönd og vistarskyldu vinnufólks og lausamennska var litin hornauga."
Konungur setti 5. janúar 1974 Íslendingum stjórnarskrá um hin sérstaklegu málefni Íslands, án þess að hún hefði verið samþykkt af Alþingi, og þar var meðal annars kveðið á um atvinnufrelsi, friðhelgi heimilisins og eignarréttarins, réttur til framfærslustyrks og menntunar, prent-, félaga-, funda- og trúfrelsi.
Og mannréttindaákvæðum stjórnarskrárinnar var breytt árið 1995 vegna þeirra þjóðréttarlegu skuldbindinga sem Ísland hafði gengist undir með því að gerast aðili að alþjóðlegum mannréttindasáttmálum, til dæmis Mannréttindasáttmála Evrópu og mannréttindasamningum Sameinuðu þjóðanna.

||

Konungur setti 5. janúar 1874 Íslendingum stjórnarskrá um hin sérstaklegu málefni Íslands, átti þetta að sjálfsögðu að vera.

||

Skora á ykkur að kíkja á svipaðar hugmyndir á www.lydveldi.is og hlusta á viðstalsþáttinn við Össur Skarphéðinsson um beint og milliliðalaust lýðræði.

||

Vefur Stjórnarskrárnefndar.

||

Geir segir aldrei af sér.

Hvað er hægt að gera til að hann neyðist til þess?

Eða hvaða leið er annars fær til að koma þessu af stað?

||

Njörður Pétursson Njarðvík er þyngdar sinnar virði í gulli.

||

Bendi á færslu Jakobínu Ingunnar Ólafsdóttur um þetta mál. Ég fæ ekki annað skilið en að þau Njörður séu sest á rökstóla um framkvæmd þessa máls. Sjálfum hugnast mér betur að þessu sé stýrt af fólki sem hefur ekki haft sterka aðkomu að öðrum stjórnmálasamtökum og treysti þeim tveim flestum öðrum betur við að móta þetta afl. Það er kunnara en frá þurfi að segja að nú eru stjórnmálaflokkar byrjaðir að gera sig trúverðuga með yfirlýsingum í þessa veru. Í hverju flokki eru skuggaráðuneyti sem móta málflutning þingmanna og standa vörð um þá hagsmuni flokksins og ásýnd sem líklegust er til að auka fylgi. Um efndir þarf svo ekki að ræða fyrr en eftir á eins og dæmin sanna. Nú um stundir er trúverðugleiki flestra stjórnmálaflokka rokinn út í veður og vind.

Kosningar eru í sjónmáli á vordögum að flestra mati. Þetta framboðsafl mun ef af verður-ógna núverandi flokkum og vekja sterk viðbrögð. Af sjálfu leiðir.

Mín spá er að þegar á næstu dögum munum við fá að sjá og heyra yfirlýsingar frá miðstjórnarfundum þeirra flestra þar sem boðaðar verða byltingarkenndar breytingar á kosningalögum og hinum ýmsu þáttum stjórnarskrár okkar. Og ég er þess fullviss að einhver ykkar sem hér hafa tekið til máls munuð trúa þessu eins og nýjum fréttum af endurkomu Jesú Krists hér á jörð. Og að þið munuð ganga til kosninga og kjósa "nýja og umbreytta" flokkinn ykkar með glampa í augum.

||

Hvernig væri að stofna fjöldasamtök um þessar hugmyndir til að þrýsta á það að þær verði að veruleika?

||

Það er gott dæmi um áhuga alþingismanna á breytingum að margframsettar hugmyndir mínar um einfaldar breytingar á kosningalögunum, sem gætu tekið gildi og verið framkvæmdar strax í næstu kosningum og ég rek í bloggpistli mínum i dag, fá ekki minnsta hljómgrunn, ekki einu sinni umræðu hjá öðrum flokkum en þeim sem ég er í.

íslandshreyfingin lagði reyndar fram hugmyndir um eflingu þingræðis og hömlur á ofríki framkvæmdavaldsins fyrir síðustu kosningar sem ekki var minnsti áhugi hjá hinum framboðunum að fjalla um.

||

Já, líklega besta leiðin.

Kjósum til stjórnlagaþings óháð gömlu flokkunum . . . . .

||

Sá ekki Silfrið í dag, en er búin að horfa á Njörð og mér finnst að nú sé kominn grundvöllur til að stofna hóp/samtök utanum það sem er að mínu mati mergurinn málsins.

Okkur vantar skilmerkilegar og skilvirkar breytingar á vali okkar á þeim sem fara með stjórn landsins. Það tel ég vera mál sem muni svara kröfum margra gangrýnenda vel. Það er jú að stórum hluta stjórnkerfið sem hefur valdið þessum miklu afskiptum stjórnvalda af atvinnu og fjármálakerfi landsins.

Þetta mál þarf að skoða af fullri alvöru og beina kröftum þess hóps/samtaka að þessu máli eingöngu. Hvotr niðurstaðan verður það sem Njörður var að tala um í dag er ekki það sem ákveðið verður hér og nú. En breyting í þessaveru er það sem okkur vantar og það klárlega. Það geta svo aðrir einbeytt sér að öðrum málaflokkum, það er af nógu að taka.

||

Rétt skal vera rétt. Og vissulega lagði Íslandshreyfingin fram markverðar tillögur í þessa veru fyrir síðustu kosningar. Sjálfur tel ég núna að það hafi verið slæmt að þau náðu ekki inn á þing og að markvissar aðgerðir þeirra sem settu lög til að hindra það náðu takmarki sínu. Þar er eitt skýrasta dæmið um samtryggingu pólitísku varðhundanna sem vilja vernda flokkavaldið.

||

Mun taka þátt í svona hreyfingu ef af verður, sem ég vona svo innilega.

||

Styð viðhorf þitt Ólína heils hugar !

Þetta á að koma frá grasrótinni, allstaðar að,viðhorf sem getur sannarlega verið sameiginleg hjá stórum hluta þjóðarinnar, burt séð frá flokkapólitík.

kv.

Guðmundur Þór

||

Gott Ólína. Gerum þetta svona. Stofnum þverpólitísk samtök um hugmynd Njarðar.

||

Já Ólína...ég er með!

||

Þá er það ákveðið.
Ég mæli með því að Ólína Þorvarðardóttir sjái um að safna þessum undirskriftum.

||

Ólína, Guðmundur og Jón. Það er einmitt málið að stofna þverpólitísk samtök sem hefðu það markmið að kom á nýrri stjóraskipan (kosningalög og stjórnarskrá).

Það má ekki rugla þessu saman við framboð til Alþingis, bæði er að þá eru svo margir sem ekki geta stutt það og annað hitt að þá eru stjórnmálaflokkarnir komnir með puttana í málið og þá fara hagsmunir þeirra að ráða ferðinni. Starfandi stjórnmálamenn geta auðvitað tekið þátt í þessari vinnu, en þá í eigin nafni en ekki í umboði neins stjórnmálaflokks.

Er

||

Þetta átti að fylgja með. = Er þá ekki bara að hefjast handa.

Æ Æ ég lenti í því sama og Bjarni Harðarson að ýta á vitlausann takka, bara ekki með jafn afgerandi afleiðingum. Maður verður að passa puttana.

||

SAMMÁLA ÞÉR STEINI BRIEM

||

Er það þá næst að mótmæla við Bessastaði?

Hvernig förum við að því að skapa "Nýtt Lýðveldi"?

Allir svo sammála eitthvað, en það gerist ekkert!

Þórður J.

||

Ég legg til að Ólína semji texta og beri hann undir nokkra til að hann sé kurteislegur, afgerandi og lagalega réttur. Þetta er ekki sett fram til að vanvirða einn eða neinn, heldur að betur sá mörg augu en tvö auga. Svo held ég að rétt væri að setja saman starfshóp til að vinna að málinu. Ég verð með í þessu starfi og geri það gagn sem ég get.

||

Eitt af því sem þarf að gera er að semja aðgerðaáætlun

||

Sæl öll og gleðilegt nýtt ár.

Ég tek heilshugar undir orð þín Ólína, ég hlustaði einnig á Njörð í dag fannst það sem hann sagði mjög gott. Ég tel að miðað við þær aðstæður sem við búum við á Íslandi í dag að þá sé lag að breyta mörgum hlutum ef ekki nú þá hvenær?

Ég sá bloggfærslu hjá Sigrúnu Harðar nýjum þingmanni Framsóknarflokksins sem er einmitt að tala um þessa sömu hluti, þarna er nýkomin inn á Alþingi manneskja sem sér hlutina sennilega í nýju ljósi er ekki orðin samdauna umhverfinu.

Ég er miklu meira en tilbúin að leggja mitt af mörkum til að þoka þessum málum áfram. Sem dæmi má nefna að á Facebook hefur verið stofnuð grúppa um stofnun nýja stjórnaskrá. Allt þetta segir okkur eitt það er mikið afl þarna úti sem er tilbúið til virkjunar til góðra mála fyrir samfélagið.

Lifi byltingin.

||

Spá mín var fljót að rætast. Trúum og trúhneiðgum fylgjendum gömlu flokkanna sem varið hafa þetta handónýta kerfi og hangið á því eins og hundar á roði hugnast ekki samtök sem bjóða sig fram á móti gömlu flokkunum þeirra. Nú á að knýja á stjórnvöld og fá þau til að segja af sér með einhverjum nýjum aðferðum! Auðvitað má ekki gera það á fjöldafundum því það er svo skrílslegt í augum borgaralega sinnaðs fólks. Og auðvitað er tímabært að breyta kosningalögum, stjórnarskrá og að taka upp nýtt lýðræði. En við megum að sjálfsögðu ekki gera það nema að það sé vandlega undirbúið og samþykkt af okkar farsælu stjórnmálaflokkum svo það ógni í engu fylgi þeirra í næstu kosningum. Og engum datt í hug að það kæmi til greina að kjósa amatörana í Íslandshreyfingunni til að leiða þessar breytingar. Fyrr mætti nú vera ábyrgðarleysið! Og ekkert get ég séð að þér Ólína ofbjóði til muna það athæfi þíns fólks í ríkisstjórninni að sitja sem fastast eftir stærsta efnahagshrun þjóðarinnar og segjast enga ábyrgð bera á andvaraleysinu sem olli allri skelfingunni! Þið eruð ekki þjóðin! En stór hluti þjóðarinnar er örvita af bræði vegna afneitunar á ábyrgð. Og þjóðin er viðundur í samfélagi þjóða vegna þessa hroka og þeirrar fáheyrðu heimsku alls okkar kerfis sem brást. En allir ármenn þessa kerfis sitja enn sem fastast í umboði Samfylkingarinnar. Og umheimurinn gerir taumlaust grín að öllu ráðleysinu í ótal fjölmiðlum.

En það má bara ekki gera þetta svona. Það verður að beita þetta ágæta fólk ákveðnum og umfram allt diplomatiskum fjöldaþrýstingi til að hverfa frá völdum. Þar sem enginn hefur hátt, enginn talar ógætilega og að sjálfsögðu enginn er með grímur og allir passa að skemma ekki neitt. Við skulum muna að við erum siðað og vel upp alið fólk!

"Í fljótu bragði sýnist ekki munur á gröðum hesti og geltum. En þegar fylja skal meri þá dugar aðeins sá ógelti" (Sigurður Jónsson frá Brún.)

||

Ólína og allir góðir menn hér, við verðum að koma þessu á legg. Eina leiðin til að bjarga framtíð Íslands.

||

Ég er fylgjandi svona aðgerðar "Nýtt lýðveldi" losa sig við gamla flokkakerfið og koma breytingum á strax.

Ummæli:
Árni minn Gunnarsson. Ég sé ekkert að því að til dæmis Ómar Ragnarsson komi einnig að þessum undirbúningi ef hann hefur tíma til þess. Þó það nú væri. Og ég veit ekki betur en Ólína Þorvarðardóttir hafi gagnrýnt hér undanfarið á þessari bloggsíðu sinni bæði viðskiptaráðherrann og utanríkisráðherrann.

Verkefni: Hvatning
Merking: Engin hvatning